משהו לא טוב עובר בשנים האחרונות על חטיבת הסמארטפונים של LG. למרות מכשירים טובים, סובלת החברה מבעיית תדמית ומלחמה קשה מול היצרניות הסיניות. ה-G7 (שם זמני) שצפוי להיות מושק השנה יקבע האם LG תמשיך לייצר טלפונים
ה-G4: בעיית הבוטלופ שלו פגעה קשות בתדמית החברה. מקור: LG
בעוד כחודש ימים תיפתח בברצלונה MWC, התערוכה החשובה ביותר של תעשיית המובייל בעולם.  בניגוד לשנים הקודמות, מי שלא תהיה תיקח בה חלק מרכזי היא חברת LG. ההיעדרות השנה מצטרפת לתקופה ארוכה של חוסר ודאות בחברה ותוצאות מאכזבות שמציגה חטיבת המובייל של הענקית הקוריאנית. בקרוב, לא מן הנמנע, יצטרך ז’ו סונג-ז’ין, מנכ”ל LG Electronics, לקבל החלטה אמיצה ולהחליט האם תמשיך החברה במאמציה לכבוש את לב הצרכנים או לסגור את LG Mobile, חטיבת הסמארטפונים המפסידה של החברה.
2017 היתה שנה מוצלחת ל-LG Electronics. מוצלחת מאוד אפילו עם רווח שנתי של 2.23 מיליארד דולר בשנה שהיתה המוצלחת ביותר של החברה מאז 2009. אבל כאשר מסתכלים על חטיבת המובייל של החברה, רואים סיפור שונה לגמרי.
אחרי כמעט 10 רבעונים רצופים של הפסדים (עם רבעון ‘סורר’ אחד של רווח זניח ב-2015) סיימה חטיבת המובייל של LG גם את הרבעון האחרון של 2017 עם הפסד – הפעם של 192.3 מיליון דולר. מדובר אמנם בשיפור בהשוואה לרבעון הקודם, אז היא הפסידה 330 מיליון דולר, אולם עדיין מדובר תוצאות נמוכות מההערכות של האנליסטים, מה שגם גרם למניית החברה לרדת.
גם ברבעון הנוכחי המשיכה חטיבת המובייל של החברה לדמם כסף עם הפסדים שמעיבים על הביצועים של שאר החטיבות המצליחות של החברה, כמו חטיבת מכשירי החשמל הביתיים. בסך הכל, ההערכות מדברות על הפסדים של 2 מיליארד דולר ב-3 השנים האחרונות – עליהם אחראית חטיבת המובייל לבדה.
את הסיבות לכשלון של הסמארטפונים של החברה ניתן למצוא הן בגורמים בתוך החברה והן מבחוץ. כמובן שעל הנזק התדמיתי הגדול ביותר אחראית תקלת הבוטלופ הגדולה של מכשיר ה-G4. כזכור, הופתעו לקוחות LG שרכשו את מכשיר הדגל של החברה, שהמכשירים שלהם נכנסים ללופ אינסופי של הפעלה מחדש וכיבוי של המכשיר, ללא כל אפשרות לשלוט בו. בעקבות הבעיה נתבעה LG בכל העולם – כולל בישראל – וסבלה מנזק תדמיתי קשה.
ב-2015 הציגה החברה את מכשיר הדגל שלה לשנה, ה-G5, שהביא איתו בשורה בהיותו מכשיר הדגל הראשון עם אלמנטים מודולריים, שניתנים להחלפה על פי העדפת המשתמשים. עם זאת הקונספט נכשל כליל, המכירות היו נמוכות דרסטית מהציפיות והסאגה הסתיימה בפיטורים נרחבים בחטיבה.
ב-2017, גם כן במסגרת ה-MWC, חשפה החברה את ה-G6 שענה בפעם הראשונה על הצרכים האמיתיים של המשתמשים והציג פיצ’רים חדשים כמו מסך ללא גבולות. עם זאת, כמו שכתבנו בסקירת המכשיר, הוא היה בבחינת מעט מדי ומאוחר מדי. השוק כבר לא חיכה ל-LG, וגם סמסונג, שקמה מהקרשים אחרי פרשיית נוט 7 המתפוצץ, הציגה את ה-S8 שזכה להייפ, ביקורות מהללות ולמכירות מצוינות בכל העולם – שחצו את קו 20 מיליון המכשירים. לשם השוואה, הציפייה של LG ממכשיר ה-G6 היו מכירות של 2 מיליון יחידות – וגם ביעד הזה לא עמד המכשיר. גם מכשירים חדשים כמו סדרת ה-Q וה-V – שהציגו מכשירים טובים בסך הכל – לא הצליחו להחזיר את הצבע ללחיים של בכירי החברה.
אבל במקביל לאתגרים מבית, צצו גם לא מעט אתגרים מבחוץ, ובראשם האיום הסיני. בשנים האחרונות אנחנו עדים לצמיחתן של יצרניות סיניות שמציגות מכשירי סמארטפון בעלי מפרט מתקדם עם תג מחיר נוח הרבה יותר. חברות כמו וואווי, Oppo, שיאומי, Vivo ו-ZTE צמחו ותפסו את מקומן של LG ו-HTC – אחרי סמסונג. LG התקשתה להציג בידול שיווקי ולהסביר לצרכן מדוע עליו לשלם כמעט כפול על מכשיר עם מפרט ועיצוב דומים. גם בתחום מכשירי הביניים, הצליחו סמסונג וסדרות ה-A וה-J שלה, ביחד עם וואווי וסדרת ה-P שלה להכות את LG במכירות.
ז’ו סונג-ז’ין, מנכ”ל LG. יצטרך לקבל החלטות קשות. מקור: LG
ב-LG לא נשארו אדישים לדשדוש המתמשך וקיבלו כמה החלטות דרמטיות למדי במושגים של עולם המובייל. ראשית, הודיע מנכ”ל GE Electronics כי החברה תחדול ממסורת הצגת סמארטפון דגל חדש כל שנה והיא לא תציג סמארטפון “רק כי המתחרות שלה הציגו מכשירים חדשים”. במקום זאת, תנקוט החברה באסטרטגיה של השקת תתי-דגמים של סדרות ה-V וה-G. אולם מה לגבי מכשירי הדגל של החברה מסדרת ה-G? ובכן, דיווח חדש חושף כי בהנהלת החברה הורו לצוותי הפיתוח לגנוז את כל התוכניות הקיימות ולהתחיל לתכנן את מכשיר הדגל מאפס. הרעיון לבצע איתחול של כל תהליך התכנון והעיצוב הוא אמיץ ולכן גם דרש דחייה של מועד ההכרזה.
למעשה, על פי מספר דיווחים, אפילו השם של סדרת ה-G לא יישאר על כנו והאפשרויות ששוקלים ב-LG כוללות זינוק במספר – כפי שעשו סמסונג עם הנוט 5 שהפך ל-7, או אפל שדילגה על האייפון 9 ואפילו מיקרוסופט שויתרה על Windows 9; אפשרות נוספת היא מעבר למספרי דגם דו-ספרתיים – תחשבו על G70 למשל; או זניחה לגמרי של האות G לטובת שם מותג חדש לגמרי.
מוצלח, אבל מאוחר מדי. מכשיר ה-G6. מקור: LG
על פי הדיווחים בקוריאה, מחפשת LG נקודת מכירה (Selling Point) חזקה, שתשמש כקילר פיצ’ר ותגרום למשתמשים להעדיף את ה-G7 על מתחריו הרבים. שיפורים מינוריים כמו שצפוי להציג למשל ה-S9 של סמסונג ביחס ל-S8 – לא יעזרו כאן. אם גם ה-G7 ייכשל, הרי שמנכ”ל החברה יצטרך לקבל החלטות אמיצות ולא פשוטות.
בין האפשרויות שיעמדו בפני LG הן רה-ארגון בסגנון המהפך שעברה סוני ב-2015, תוך צמצום פורטפוליו המכשירים שלה; אפשרות נוספת, אם כי הסבירות שלה לא גבוהה במיוחד לדעתנו היא מכירת פעילות הייצור של הסמארטפונים, בדיוק כפי שעשתה HTC, שבחרה להתמקד בתחומים רווחיים יותר כמו מכשירי המציאות המדומה שלה.
ויש כמובן את הפיל שבחדר. האפשרות שלא אוהבים לדבר עליה ב-LG, בוודאי שלא בצורה פומבית. כשלון של ה-G7 עלול להביא להחלטה על סגירה גורפת של מפעלי הייצור של הטלפונים, יציאה מהתחום והתמקדות בתחומים הרווחיים של החברה כמו למשל ייצור הטלוויזיות, מערכות הסאונד, המקררים מכונות הכביסה והמזגנים. התשובה – ככל הנראה – תתקבל כבר השנה.
משהו לא טוב עובר בשנים האחרונות על חטיבת הסמארטפונים של LG. למרות מכשירים טובים, סובלת החברה מבעיית תדמית ומלחמה קשה מול היצרניות הסיניות. ה-G7 (שם זמני) שצפוי להיות מושק השנה יקבע האם LG תמשיך לייצר טלפונים